

**UDHËZUESI I MINISTRISË SË KULTURËS**

**PËR THIRRJENPËR PROJEKT-PROPOZIME PËR VITIN 2020**

***Lexoni me vëmendje!***

Thirrja e Ministrisë së Kulturës për projekte kulturore do të mbështesë propozime të paraqitura nga persona fizikë ose juridikë, vendas ose të huaj, që kanë në objekt të veprimtarisë së tyre promovimin dhe edukimin në fushat e artit, kulturës dhe trashëgimisë kulturore.

Kjo thirrje synon mbështetjen e projekteve që zhvillohen ekskluzivisht ose kryesisht në Shqipëri.

Projekt-propozimet e paraqitura duhet të realizohen brenda vitit buxhetor, që do të thotë se aktivitetet e propozuara duhet të zhvillohen brenda periudhës **1 mars - 5 dhjetor të vitit 2020.**

**VIZIONI I THIRRJES**

Si mund të jemi pjesë e së tërës, duke qenë vetvetja? Si mund të përballemi me kultura të mëdha, imponuese, me gjuhë që fliten nga miliona përdorues? Si mund të ruajmë origjinalitetin dhe identitetin tonë kulturor, në një botë me kufij gjithnjë e më tepër fluidë? Si mund të jemi konkurrues përtej kufijve?

Këto janë pyetje, me të cilat sot përballen jo vetëm vende të vogla si Shqipëria, por është një sfidë globale. Kjo është edhe arsyeja pse, në rrugën drejt Bashkimit Europian, Ministria e Kulturës kërkon ta shtrijë vizionin e saj mbi artin dhe kulturën përtej vitit 2020.

Sot jemi të ndërgjegjshëm se e vetmja mundësi për të qenë konkurrues është të jemi origjinalë dhe kjo nuk ka se si të mos mbështetet në atë pasuri, që e pasojmë brez pas brezi, që është trashëgimia jonë kulturore. Por këtë nuk mund ta trajtojmë si një e dhënë e padiskutueshme, synimi është që pikërisht trashëgimia kulturore, të kthehet në një pikë nisje, në një nxitje për të qenë kreativë, inovativë, konkurrues, duke menduar për artin dhe kulturën jo thjesht në vitin 2020, por pse jo në 2030.

Thirrja për projekt-propozimet e vitit 2020 do të mbështetet pikësëpari në këtë vizion, nën moton:

***“E ardhmja është në origjinë”***

Ky vizion është ai që përshkon edhe Strategjinë e Kulturës 2020-2025 dhe ofron një qasje integruese të politikave kulturore në Shqipëri, nevojave për një jetë kulturore aktive, programeve që ofrojnë një zhvillim të qëndrueshëm afatgjatë dhe nxit punësimin.

Thirrja e Ministrisë së Kulturës ju drejtohet të gjithë organizatave dhe personave juridikë që veprojnë në fushën e kulturës, trashëgimisë kulturore, promovimit dhe edukimit përmes kulturës për të paraqitur projekt-propozimet e tyre, duke pasur në fokus:

* Tradita si udhërrëfyes drejt vitit 2030
* Kultura si motor i zhvillimit ekonomik

Në këtë mënyrë synojmë promovimin dhe integrimin e burimeve dhe potencialeve kulturore, të konsoliduara me përvoja të suksesshme në partneritete publike-private.

Bashkëpunimi i qëndrueshëm midis organizatave dhe aktorëve të ndryshëm në organizimin e aktiviteteve dhe programeve edukuese nën këtë thirrje, synon jo vetëm të tërheq interesin e publikut, por edhe edukimin e shijeve, nxitjen e turizmit kulturor, shfrytëzimin e mundësive të pafundme që na jep teknologjia dhe inovacioni në ruajtjen dhe promovimin e identitetit kulturor shqiptar, stimulimin e kreativitetit dhe zhvillimit ekonomik.

Fondi i Ministrisë së Kulturës, është i hapur për projekt-propozime në fushën e artit, kulturës dhe trashëgimisë kulturore, duke u mbështetur në këto **Drejtime:**

## **DREJTIMI 1 - ARTI DHE KULTURA përtej 2020**

Përmes këtij drejtimi do të mbështeten projekte brenda fushave të artit, kulturës dhe trashëgimisë kulturore që përputhen me  kritere  që shprehin qëndrueshmëri dhe vazhdimësi në realizim, sigurojnë shtrirjen gjeografike dhe kohore dhe që kanë aftësinë për të thithur fonde nga burime të tjera financuese, në partneritete e mjete të tjera.

Fazat e projektit: punë paraprake, prodhim, prezantim dhe shpërndarje, për t’ju mundësuar organizatave dhe grupeve të nxisin zhvillim inovativ në sektorët kulturorë dhe krijues, me pjesëmarrje të lartë të artistëve të angazhuar dhe me fokus-grup të gjerë të përfitimit të audiencave dhe komuniteteve, si dhe me cilësi të lartë artistike dhe edukuese përmes:

* organizimit të festivaleve, shfaqjeve, ngjarjeve, ekspozitave, arti në hapësira publike, edukimit që siguron një kulturë të pasur me dhe përmes arteve;
* veprimtarive krijuese duke përfshirë promovimin dhe edukimin përmes kinemasë, teatrit, shfaqjeve muzikore live dhe sipërmarrjeve të reja muzikore, folklorike, të të gjitha gjinive, baletit, arteve pamore duke nxitur talentet e reja dhe diversitetin kulturor;
* bashkëpunime krijuese inovative, për të lejuar që grupet, organizatat të bashkëpunojnë me partnerë lokal, kombëtar ose rajonal, për të zhvilluar ide dhe mënyra të reja të punës me të rinjtë;
* mbështetje të veprimtarive kulturore dhe industrive kreative përmes programeve stimuluese për bashkëpunime ndër-sektoriale;
* Zgjerimi i programit 'Edukimi Përmes Kulturës' në institucione arsimore në vend

Kohëzgjatja e Projektit : maksimumi deri 9 muaj

Buxheti: nga 5.000.000 – 8.000.000 Lek (15% bashkëfinancim)

Projekt-propozimet që do të paraqiten nën këtë prioritet duhet të kenë:

* jo më pak se 8-10 aktivitete të ndryshme
* me shtrirje gjeografike në nivel kombëtar

## **DREJTIMI2 - TURIZIMI KULTUROR DHE INDUSTRIA KREATIVE**

Përmes këtij drejtimi do mbështeten projekte që integrojnë artin, kulturën dhe aktivitetet kreative të projektuara me qëllim, rritjen dhe fuqizimin ekonomik të entiteteve kulturore dhe komunitetit**,** që përputhen me kritere që shprehin;

* inovacion në shërbim të atraksioneve kulturore;
* inovacion në mbrojtje të kulturës dhe promovim të industrive krijuese;
* aktivitete/shërbime që mbështesin industritë inovative, ose ndihmojnë në krijimin e një infrastrukture të qëndrueshme për zhvillimin e sipërmarrjeve në fushën e artit dhe kulturës dixhitale, industrive krijuese(arti i tekstilit, dizajni, zbukurimi, profesionet e harruara etj;
* promovimi i teknologjisë digjitale në kulturë, përgatitje e platformave AR (*Realitet i Shtuar*)Virtual Reality Tour 360o, digjitalizim dhe trashëgimia jo-materiale dhe ri-interpretimi i saj, inovacioni në muze, galeri, site të trashëgimisë kulturore etj;
* mbështetje për video arti, audio-guida në disa gjuhë, audio drama etj;
* mbështetje përmes konsolidimit të një pakete aktivitetesh promovuese të përvitshme të trashëgimisë kulturore jomateriale dhe Pakicave Kombëtare.
* Mbështetjeve trajnuese për ruajtjen e vlerave të trashëgimisë kulturore që konsiderohen në risk.

Kohëzgjatja e Projektit: nga 2 deri 10 muaj

Buxheti: **nga 2. 000.000 - 5.000.000 Lek**(Bashkëfinancim:10 % )

Projekt-propozimet që do të paraqiten nën këtë prioritet duhet të kenë:

* jo më pak se 8-10 aktivitete të ndryshme
* me shtrirje gjeografike në nivel kombëtar

## **KUSH MUND TË APLIKOJË?**

**DREJTIMINr. 1** - propozimet duhet të paraqiten**VETEM** nga:

* **Subjekte Juridikë (*Jo-fitimprurës, njohur nga Institucionet përkatëse)***

INDIVIDI **NUK** ka të drejtën e aplikimit nën këtë prioritet

### **Aplikantë të përshtatshëm nën këtë prioritet**

* 1. **“Bashkë-përfitues”**
* Në rast se kërkesa paraqitet nga disa subjekte që punojnë së bashku,kriteret e mësipërme zbatohen për secilin prej këtyre subjekteve.
* Kur disa subjekte janë duke punuar së bashku, atëherë ata do të marrin formën e bashkë-përfituesve dhe caktojnë një partner kryesor i cili është **Drejtuesi Kryesor i Projektit,** me të cilin do të lidhet edhe kontrata e financimit me Ministrinë e Kulturës.
* **Drejtuesi kryesor i projektit,**do të veprojë si një ndërmjetës për të gjitha komunikimet ndërmjet bashkë-përfituesve. Megjithatë, përfituesit janë bashkërisht përgjegjës për zbatimin e veprimtarive që rezulton nga financimi i dhënë.
* Për të zbatuar veprimtarinë/aktivitetet“Bashkë-përfituesit”duhet të bëjnë rregullime të brendshme, në përputhje me kushtet e Marrëveshjes së Bashkëpunim/Financimit.
* Gjithashtu, organizatat duhet të jenë me seli dhe të regjistruara në Shqipëri.

*\* Marrëveshje e Bashkëpunimit, nënkupton ndarjen e punës dhe përgjegjësive në lidhje me programin dhe aktivitetet artistike si dhe termat financiarë ndërmjet partnerëve të projektit.*

* 1. **Organizatë jofitimprurëse**
* Në rast se aplikimi paraqitet nga një subjekt i vetëm, atëherë“*Përfituesi*” është përgjegjës për zbatimin e projektit.
* Gjithashtu, organizatat duhet të jenë me seli dhe të regjistruara në Shqipëri.

1. **DREJTIMI Nr. 2** - propozimet duhet të paraqiten nga aplikantët e mëposhtëm:

* **Subjekte Juridike (*Jo-fitimprurës, njohur nga Institucionet përkatëse)***
* **Person fizik** *(mund të jetë: artist, kurator, bartës folklori, producent, promovues i artit, kulturës, trashëgimisë kulturore, teknologji digjitale si dhe të tjerë që këto fusha i kanë të përfshira në veprimtaritë e tyre.*

INDIVIDI ***NUK*** ka të drejtën e aplikimit nën këtë prioritet.

## **PYETJE/ PERGJIGJE**

1. ***A mund të aplikojë një organizatë që nuk është subjekt i të drejtës shqiptare?***

Po, por vetëm në partneritet me një subjekt të së drejtës shqiptare (*qoftë ky person fizik ose juridik)*, që duhet të jetë gjithashtu edhe partneri kryesor, në projekt.

1. ***Përveç formularit të plotësuar, çfarë dokumente të tjera të paraqes- shih Aneks 2***
2. ***Unë jam një student/e, a mund të aplikoj?***

Nuk financojmë studentët për aktivitete që lidhen me studimet e tyre ose me tarifat e studimeve të tyre.

1. ***Kush nuk mund të aplikojë?***

Përjashtohen subjektet që paraqesin projekt-propozime që synojnë mbështetjen e aktiviteteve kulturore të partive politike, tema diplome, masteri ose doktoraturë si dhe kërkime të ndryshme shkencore.

Gjithashtu, përjashtohen aplikimet nga personat juridikë publikë që përfaqësojnë institucionet dhe ndërmarrjet shtetërore, qendrore ose vendore, që vetëfinancohen ose financohen nga buxheti i shtetit ose ente të tjera publike të parashikuara me ligj.

### 

### **Metoda e aplikimit**

1. ***Si duhet të aplikoj?***

Shkarkoni “*Formularin e Aplikimit*” / “*Tabelës e Kostove*” dhe “*Tabelën e Planit të Aktiviteteve”*, të cilat mund t’i gjeni në faqen e internetit të Ministrisë së Kulturës [www.kultura.gov.al](http://www.kultura.gov.al).

Formulari i plotësuar, tabela e kostove financiare dhe Tabela e Planit të Aktiviteteve , së bashku me dokumentacionin mbështetës, përcaktuar në pikën A/b, të këtij udhëzuesi, duhet të dorëzohen në Zyrën e Protokollit të Ministrisë së Kulturës. Këtë mund ta bëni dorazi ose nëpërmjet shërbimit postar. Adresa është e njëjtë në të dyja rastet:

**Ministria e Kulturës**

**Rruga “Aleksandër Moisiu”, nr. 76, Kutia postare 1001**

**Ish Kinostudio “Shqipëria e Re”, Tiranë, Shqipëri.**

Në zarf të shkruhet qartazi:

**Drejtuar Zyrës së Protokollit të Ministrisë së Kulturës:**

**Aplikim në kuadër të Thirrjes për projekt-propozime për vitin 2020**

**Emri i aplikantit: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Titulli i projektit: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Në raste specifike mund t’ju kërkohet informacion/dokumentacion shtesë. Nga ana tjetër, nuk do të marrim në konsideratë asnjë informacion/dokumentacion shtesë që nuk ju është kërkuar.

***Vini re****: Dokumentet e Aplikimit: formulari i aplikimit, tabela e kostove financiare dhe tabela e planit të aktiviteteve duhet të mbajë firmën e përfaqësuesit ligjor apo Drejtuesit kryesor i projektit dhe vulën e organizatës.*

1. ***Kur mund të aplikoj?***

Thirrja për projekt-propozime e Ministrisë së Kulturës për vitin 2020, hapet:

|  |
| --- |
| **Nga 16 JANAR 2020** *deri* **14 SHKURT 2020, ORA 14.00** |

1. ***Kur mund të fillojë projekti që kam propozuar dhe kur duhet të mbarojë?***

Kur të caktoni datën në të cilën fillon projekti i propozuar nga ju, duhet të mbani parasysh jo vetëm kohëzgjatjen e “*Thirrjes për projekt-propozime*”, por edhe kohëzgjatjen e procesit të vlerësimit të projekt propozimeve të paraqitura, si dhe periudhën midis shpalljes së fituesve dhe lidhjes së kontratës midis tyre dhe Ministrisë së Kulturës.

Për këtë thirrje, projektet e propozuara nuk duhet të fillojnë më herët se data 1 Mars 2020. Në çdo rast, projektet e propozuara duhet të përfundojnë brenda datës 5 dhjetor 2020.

1. ***Sa zgjat procesi i vlerësimit?***

Procesi i vlerësimit të projekt- propozimeve kalon në dy faza:

**Faza parë** - Vlerësimi i projekt-propozimeve nga kolegjiumi i ngritur për këtë thirrje. Kolegjiumi do të përzgjedhë ato projekte, që plotësojnë kriteret e vendosura për të kaluar në fazën e dytë.

**Faza e dytë** - Projektet e përzgjedhura do të prezantohen në një audicion të hapur. Në fund, kolegjiumi do të përzgjedhë edhe fituesit për këtë thirrje.

Të gjithë aplikuesit, që kalojnë në fazën e dytë do të njoftohen në datën 25 shkurt 2020, ndërsa audicionet për përzgjedhjen e projekteve fituese, do të zhvillohen në datën 27 shkurt 2020.

Çdo njoftim do të bëhet përmes faqes zyrtare të Ministrisë së Kulturës www.kultura.gov.al

1. ***Kam nevojë për fonde nga partnerë dhe/ose donatorë të tjerë?***

Po, 10 -15 % të fondeve që ju duhen për aktivitetin tuaj duhet t’i siguroni nga burime të tjera. Këto mund të përfshijnë fonde nga organe publike, mbështetje në natyrë, grante nga fondacione, një kontribut nga vetë ju ose organizata juaj etj. Partnerët dhe donatorët e tjerë duhet të deklarohen dhe të vërtetohen me dokument ligjor.

1. ***A mund të aplikoj për më tepër se një projekt gjatë të njëjtës fazë të “Thirrjes për projekt-propozime”?***

Nuk mund të aplikoni për më tepër se një projekt gjatë “*Thirrjes për projekt-propozime*” për vitin 2020.

Nuk mund të aplikoni nëse nuk janë mbyllur procedurat në lidhje me një projekt të mëparshëm tuajin të financuar ose mbështetur nga MK.

Nuk mund të aplikoni nëse projekti që jeni mbështetur gjatë vitit 2019, i shtrin efektet e realizimit të plotë edhe përgjatë vitit 2020.

Nuk mund të aplikojnë subjekte që kanë detyrime të pashlyera të ngarkuara nga KLSH, Tatimet, apo ente të tjera shtetërore.

1. ***Ku mund të kërkoj ndihmë në lidhje me aplikimin tim?***

Për informacione të përgjithshme, kontaktoni në:

*E- mail:* [*info@kultura.gov.al*](mailto:info@kultura.gov.al)*;*

***Vini re! Fushat e Aplikimit dhe rastet e përjashtimit***

**Në fushën e Kinematografisë:** mbështeten projekte promovimi dhe edukimi përmes kinemasë (festivale, promovim filmi, edukim të audiencave përmes kinemasë), por përjashtohen produksione të veprës filmike në të treja gjinitë e filmit (artistik, dokumentar dhe të animuar) sipas përcaktimeve të bëra në ligjin nr. 9353, datë 3.3.2005 “*Për disa shtesa dhe ndryshime në ligjin nr. 8096, dt. 21.03.1996 “****Për Kinematografinë”***

**Në fushën e Trashëgimisë Kulturore:** mbështeten projekte promovimi dhe edukimi përmes trashëgimisë kulturore dhe diversitetit kulturor, projekte inovative në shërbim të atraksioneve kulturore, por përjashtohen projektet që kanë natyrë rehabilituese, restauruese apo kërkimore-shkencore.

**Në fushën e Librit:** Për arsye të ngritjes dhe funksionimit të “Qendrës Kombëtare të Librit dhe të Leximit” (QKLL), mbështetja e projekteve të promovimit të librit dhe edukimit të leximit, do të trajtohen në thirrje dhe fonde të veçanta, nga ky Institucion.

***\*Vini re: Ministria e Kulturës, rezervon të drejtat e ri-hapjes së thirrjeve për projekt-propozime edhe në periudha të tjera gjatë vitit 2020***